Papersnake/gushiwen huggingface dataset:
大唐
曾极（宋代）

仁义晋阳主，神功致太平。
子孙承事业，妇寺窃权衡。
府卫兵先坏，租庸调不行。
未几三百载，逆贼入宫城。
仲夏江阴官舍寄裴明府
李嘉祐（唐代）

万室边江次，孤城对海安。朝霞晴作雨，湿气晚生寒。

苔色侵衣桁，潮痕上井栏。题诗招茂宰，思尔欲辞官。
会稽初秋四首 其三
吕本中（宋代）

故园回首但斜阳，所至奔波避贼忙。天下何曾有定处，越南燕北是中央。
秋虫赋（以下补遗）
罗隐（唐代）

物之小兮，迎网而毙；物之大兮，兼网而逝。网也者，

绳其小而不绳其大。吾不知尔身之危兮，腹之馁兮，吁！
读南华杂篇述以五言十一章 其八 说剑
郭之奇（明代）

漆园宁剑士，肯为千金使。偶资鹏翼怒，或因蝴梦喜。

蓬突垂曼鹏，短后殊衣履。遂因太子先，一探时君旨。

自言臣所能，十步一人靡。千里不留行，后发而先抵。

复言臣剑三，先言而后拟。天子及诸侯，锋锷分遥迩。

远则四夷包，近亦四封止。若无庶人剑，瞋目亡首趾。

纷纷若斗鸡，一旦命绝矣。纵使百鸡存，强秦方虎视。

浩浩长平坑，三千同一垒。此时王听毕，脱剑谢庄子。

三月闭宫门，剑客俱惭死。庄子复儒冠，赵国犹延纪。
生查子
晏几道（宋代）

红尘陌上游，碧柳堤边住。才趁彩云来，又逐飞花去。

深深美酒家，曲曲幽香路。风月有情时，总是相思处。
冬景 深山催短景
刘辰翁（宋代）

曝背无馀地，冬晴直万金。是谁催短景，政尔碍山深。

鸟道空中小，猿啼底处寻。清霜经晓湿，红日半天沈。

隐士三竿梦，宫人一线心。百年浑似此，何处惜光阴。
和自然
释绍嵩（宋代）

客裹唯君数往还，笑谈终日尽君欢。
敢将古道为吾事，已作归心即自宽。
露草欲随霜草尽，泉声长带佩声寒。
月生更爱栏干影，未厌殷勤达曙看。
暮登太白楼望岱宗题
胡应麟（明代）

阑干十二挂城头，百尺飞甍暮霭收。醉客千秋曾上坐，词人万里一登楼。

天门月并长庚出，日观云吞大海流。屈指蟠桃归曼倩，骑鲸八极问离愁。
观中原指掌图
胡仲弓（宋代）

月明空照八陵碑，玉馆琼楼失旧基。
故国不堪回首处，西风满地黍离离。
乌程宰十三日往龙洞祷晴归言见田家两岸车水
虞俦（宋代）

惭愧田家趁好晴，鸦鸦两岸水车鸣。
畦丁露宿腰镰健，馌妇泥行脚板轻。
作苦仅能供伏腊，有年何处不升平。
只愁官里催租动，里正敲门沸似羹。
老榕团
陈恭尹（清代）

榕自南州有，称奇此独存。八千椿树岁，半死峄桐根。

车盖临官路，蒲团傍佛门。清凉深夏日，人识法云恩。
待漏入阁书事，奉赠元九学士阁老
白居易（唐代）

衙排宣政仗，门启紫宸关。彩笔停书命，花砖趁立班。

稀星点银砾，残月堕金环。暗漏犹传水，明河渐下山。

从东分地色，向北仰天颜。碧缕炉烟直，红垂佩尾闲。

纶闱惭并入，翰苑忝先攀。笑我青袍故，饶君茜绶殷。

诗仙归洞里，酒病滞人间。好去鸳鸾侣，冲天便不还。
久雨之余隔窗闻雪简书院诸丈二首
李曾伯（宋代）

玉龙飞下太清境，粉雉凝成不夜城。
眩得穷儿犹暴富，照教暗夜亦强明。
来朝细挹千林色，竟夕都忘万籁声。
不原衔枚蔡州去，铁衣早撤戍边兵。
与同舍诸公饮王诜都尉家有侍儿辈侍熏求诗求字者以烟浓近侍熏为韵
曾诚（宋代）

俯仰家人看墨踪，和研亲炷宝熏浓。诗情过笔当千里，妙思凝熏欲万重。

山盎泄云倾白酒，越罗沾露浥黄封。从来粉黛宜灯烛，妙手凭谁写醉容。
赤鉴客馆以清陂名堂赋诗
许景衡（宋代）

古渡谁教名赤鉴，新堂自是面清陂。何人好事能题榜，今我居先为赋诗。

风静波平人散后，云收天阔月明时。可怜此个无穷意，多少渔翁醉不知。
二十八日出郊劝农陈泽民见示佳作因次来韵
吴芾（宋代）

雨多晴少恐妨农，相劝欣逢日出东。
烟蔼已收霄汉外，江山如在画图中。
相看且喜头俱白，一醉休辞颊暂红。
万事要从勤苦得，莫方丰歉在天公。
喜晴赴田中
曾巩（宋代）

自愁雨破西岭出，只看水缘南涧生。
青天忽从树杪见，白日渐向谷中明。
豳公涤场不可失，陶令负禾须自行。
归时小榼掐搊亦满，固有阿连相伴倾。
吊霍光
李吕（宋代）

官安胥饮贵仍骄，父子同诛韪孝昭。
博陆时方专国柄，济阴早已被弓弨。
老妻安得谋灵妪，劣女刚将冠内貂。
白云副封奇祸作，后车倾覆更萧条。
杂曲歌辞。游侠行
孟郊（唐代）

壮士性刚决，火中见石裂。杀人不回头，轻生如暂别。

岂知眼有泪，肯白头上发。平生无恩酬，剑闲一百月。
次韵沈驹甫观石井
韩元吉（宋代）

湖里鴐鹅亦洞天，最奇山下石坳泉。一泓自觉寒光净，六月都无暑气煎。

清似锡峰藏雨露，迥如篁岭个风烟。壁端旧乏骚人句，从此须君妙墨传。
凤凰台上忆吹箫 晚霞
丁彦和（清代）

宿雨开晴，斜阳做暝，云衢乍敛青虹。看非烟非雾，一片茏葱。

凤吹悠扬何处，余音袅，如隔墙东。早飞尽，寒江孤鹜，野戌归鸿。

无穷。诗情画意，恍天女绡衣，吹落随风。更琼觞堪酌，光汎杯侬。

掩映丹崖绿水，纵好手，描绘难工。奈转眼，繁华梦醒，金碧都空。
句
刘筠（宋代）

溪牋未破冰生砚，炉酒新烧雪满天。
西上经灵宝观（观即尹真人旧宅）
孟郊（唐代）

道士无白发，语音灵泉清。青松多寿色，白石恒夜明。

放步霁霞起，振衣华风生。真文秘中顶，宝气浮四楹。

一片古关路，万里今人行。上仙不可见，驱策徒西征。
七夕怀武林诸姊妹
张粲（清代）

乌鹊桥边夜渡秋，穿针记共上高楼。那知万里银河水，泻入南天尽是愁。
清平乐·君词为寿
刘辰翁（宋代）

君词为寿。绝妙孙辛妇。但恨杯无露添酒。空等待梅花久。喜君无首还玄。人间合信天缘。如此相从至老，我亦何倦馀年。
汤田早行，见李花甚盛二首
杨万里（宋代）

此地先春信，年年只是梅。
南中春更早，腊日李花开。
雪后游小园
刘敞（宋代）

园林过新雪，草木散芳华。物色皆疑似，春归亦有涯。

径泥生沮洳，冻乳滴楂枒。所适从吾乐，淹留见暮霞。
颂一百则
释重顯（宋代）

似海之深，如山之固。
蚊虻弄空里猛风，蝼蚁撼于铁柱。
揀兮择兮，当轩布鼓。
摸鱼儿 寿贾师宪
赵从橐（宋代）

指庭前、翠云金雨。霏霏香满仙宇。一清透彻浑无底，秋水也无流处。

君试数。此样襟怀，顿得乾坤住。闲情半许。听万物氤氲，从来形色，每向静中觑。

琪花落，相接西池寿母。年年弦月时序。荷衣菊佩寻常事，分付两山容与。

天证取。此老平生，可向青天语。瑶卮缓举。要见我何心，西湖万顷，来去自鸥鹭。
采药
潘汇征（宋代）

采药归来抱膝吟，烟霞情性爱山林。
不留踪迹在图画，三十六峰何处寻。
仰思二首 其一
朱熹（宋代）

公德明光万世师，从容酬酢更何疑。当年不合知何事，清夜端居独仰思。
句
任希夷（宋代）

绿柳阴中狮子巷，白平亭畔骆驼桥。
寄海安赵路分
宋伯仁（宋代）

雨湿中秋节，重阳始得晴。
菊花荣辱重，萍梗去留轻。
诗卷抄无尽，乡书写未成。
鲈鱼如钓得，分我一杯羹。
笛家 送荇溪归里
李良年（清代）

骑马长逢，扫门争去，溪山何限，近来翻是茅檐少。

故人归也，那用探幽，绿莎翠竹，旧村都好。我宅鸥边，君家荻里，夹水柴扃照。

半床书，几车曲，尽可鬓丝白了。

吟啸。倡酬倦矣，枉教文似，河海韩欧，不信诗穷，瘦寒郊岛。

从此、只合南华自写，随意樵柯渔钓。万事尊前，浮云苍狗，一枕游仙杳。

但休种，武陵花，怕惹问津船到。
赤甲竞渡
刘攽（宋代）

古潭苍苍照毛发，龙藏水心波色活。风雷如在石壁下，有时云雨何仓卒。

今年天旱百昌死，神物亦恐俱埋没。南人厌龙抱珠睡，骈舟伐鼓探龙窟。

皆言龙惊当上天，九河翻雨石涌泉。君不见朝来积水上，鱼鳖死尽龙安眠。
失调名 其七
佚名（宋代）

金铺翠、蛾毛巧。是工夫不少。闹蛾儿拣了蜂儿卖，卖雪柳、宫梅好。
故福国夫人挽歌词 其一
綦崇礼（宋代）

从夫礼法旧推称，训子诗书亦蚤成。乌府尽言知内助，凤池得位见亲荣。

隙驹不究期颐寿，风木长悲欲养情。厚福尚馀汤沭地，并归贤嗣作功名。
次韵遂宁府宴贡士即席赋二首
魏了翁（宋代）

过尽一春花信风，鱼天鼓浪送蒙冲。
凤翰有目争先睹，牛角无人叹不逢。
选试谩称新汉使，作成端属旧春宗。
鹿鸣剩作中和曲，嶉送飞黄出蚁封。
禁烟留题锦屏山下四首
邵雍（宋代）

无涯桃李待清明，经岁言能开得成。
不念化工曾着力，狂风何故苦相凌。
旅夜书怀
胡朝颍（宋代）

十日春光九日阴，故关千里未归心。
遥怜儿女寒窗底，指点灯花语夜深。
梅花喜神谱·小蕊一十六枝
宋伯仁（宋代）

东陵人已仙，黯淡斜阳暮。
可惭名利心，孜孜问葵戍。
马上见华山
强至（宋代）

身寄秦川紫翠间，举头行坐对南山。
忽来烟际逢仙掌，更觉天边慰客颜。
霖雨不知何日作，片云犹向此时闲。
三峰信美那能恋，自有家林未得还。
减字木兰花·杨花飘尽
康与之（宋代）

杨花飘尽。云压绿阴风乍定。帘幕闲垂。弄语千般燕子飞。小楼深静。睡起残妆犹未整。梦不成归。泪滴斑斑金缕衣。
从万杉寺循麓迤逦而东过开先寺始见瀑布注为龙潭入山第一大观也
叶燮（清代）

崖倾松风奔，石黝苔花湿。迎我一片云，瞻前已后失。

珠宫束丛峦，交倚竞铩植。万株千尺松，阳乌畏其逼。

阴森雨忽飞，出林仍杲日。震霆云木间，举首惊电疾。

闪烁九日落，界空无阶级。疑投玉女壶，将无天汉溢。

噌吰万石钟，笙竽声并一。一一旋湿云，大珠小珠逸。

忽折堕阴崖，澎湃漱巨厔。蛟龙鬼神来，视听爪发栗。

何来乡里儿，大书石上刻。陈陈污岩窦，山林遭辱墨。

愧无酬名山，惟有长太息。
题潘阆夜归图
密璹（金朝）

不是诗人灞水壖，又非野老曲江边。风姿便认王摩诘，蕴藉还疑李谪仙。

驴背倒骑莲岳下，牛腰稳跨竹林前。掀髯对月馀高兴，明日佳篇几处传。
元夕雪用韵
方岳（宋代）

山蹊一色轻明玉，遮尽青青印屐苔。
元夕不知今日是，春愁政用此时来。
年华鼎鼎双蓬鬓，身世悠悠一酒杯。
好事断无人问字，竹门隔坞不须开。
惜欢
王建（唐代）

当欢须且欢，过后买应难。岁去停灯守，花开把火看。

狂来欺酒浅，愁尽觉天宽。次第头皆白，齐年人已残。
人月圆·惊回一枕当年梦
倪瓒（元代）

惊回一枕当年梦，渔唱起南津。画屏云嶂，池塘春草，无限消魂。
旧家应在，梧桐覆井，杨柳藏门。闲身空老，孤篷听雨，灯火江村。
旅望
王昌龄（唐代）

白花原头望京师，黄河水流无尽时。
穷秋旷野行人绝，马首东来知是谁。
棋
丁谓（宋代）

不假分曹进，非同博塞游。
谢安方料敌，祖纳正忘忧。
窥豹仙枰昼，迷风石海秋。
金门谁国手，一局赌宣州。
郊行
王安石（宋代）

柔桑采尽绿阴稀，
芦箔蚕成密茧肥。
聊向村家问风俗：
如何勤苦尚凶饥？
唐多令·冠上满尘埃
张之翰（元代）

冠上满尘埃。未弹君莫猜。有诸公、暮省朝台。醉后狂歌歌后醉，能办此、竭吾才。可以慰幽怀。此时何有哉。道寒梅、又欲新开。碧玉枝头今几蕾，须一一、寄书来。
绍兴淳熙分命馆职定撰十七首 高宗位奠币用《宗安》。
郊庙朝会歌辞（宋代）

赫赫高庙，于尧有光。覆被万祀，冠冕百王。有量斯币，蠲洁是将。

在帝左右，维时降康。
题吕节夫园亭十一首 其二 半隐寮
周紫芝（宋代）

显晦固有时，出处本同致。乘流与遇坎，等是一戏事。

真隐了无心，宁须论朝市。君看半隐名，是中有深意。
咏南山诸胜 冲泉
杨杰（宋代）

不汲泉不盈，愈汲泉愈清。湛然有常德，随气利群生。
句
吴炯（宋代）

谁知吾子汉棱粥，压倒东坡玉糁羹。
漫兴
方岳（宋代）

秋风寂寞断过从，只有残书伴夜蛬。
官职到头三口石，世情对面九疑峰。
人间浪漫老元结，鬼物揶揄刘伯龙。
明日黄花定何似，无钱相待若为容。
趋三衢别故人时车驾幸杭州 其二
赵鼎（宋代）

飘零泽国几春风，又触惊涛泛短篷。四海未知栖息地，百年半在别离中。

功名元与世缘薄，兵火向来吾道穷。独倚危楼凄望眼，青山无数浙江东。
白蝶 其一
多隆阿（清代）

花影倚斜不待扶，偶从花里见花奴。允宜瑶草托琪树，也似冰心贮玉壶。

凡骨换来形亦幻，真空悟到色全无。琼闺调取妆台粉，再画滕王蛱蝶图。
玄洲倡和十首 其二 罗姑洞
张雨（元代）

九疑得道女，受事易迁家。诗赠金条脱，人逢萼绿华。
下扶啸台陟阆风崖自蓬壶径泛舟入钟鼓洞
朱彝尊（清代）

高寒肆冥搜，幽异惬心赏。穷梯背樵苏，密径面筱簜。

睇后路既回，瞻前渚弥枉。缅辞苏门啸，重作剡溪访。

泉石匪自今，亭台已成曩。其镗异短闻，无射中奇响。

伟兹造化功，流形信无妄。津逮兴故超，神渊道斯广。

怀哉谢人寰，归与授吾党。
苏幕遮 两裆
郑文焯（清代）

碧纹圆，红晕皱。一寸芳心，解护花前后。忆著单绡初试酒。

玉臂酥莹，交枕销魂骤。

掩双襟，怜半袖。熨遍轻盈，细细相思扣。恁使衣香和梦旧。

为贴冰肌，也占新来瘦。
新居翦茅
杨万里（宋代）

小筑初开一亩基，晚风散策已相宜。
山童何急催归去，正是凉生月上时。
游蔡峰过黄沙坑怀朝儿
陈著（宋代）

入谷崎岖十里程，更崎岖处见沙坑。
幼儿曾寄流鸿影，老我难忘舐犊情。
后日早知为死别，当时寸步亦同行。
如今但有东风泪，洒入流泉恸失声。
美人春卧
梁锽（唐代）

妾家巫峡阳，罗幌寝兰堂。晓日临窗久，春风引梦长。

落钗仍挂鬓，微汗欲消黄。纵使朦胧觉，魂犹逐楚王。
立秋後一日，雨天欲暮，小立问月亭
杨万里（宋代）

雨後林中别檨凉，意行幽径不知长。
风蝉幸自无星事，强为闲人报夕阳。
雨中观庭下梅二首
晁公溯（宋代）

霏霏冻雨细无声，解洗梅花花上尘。
似与横枝借颜色，故应添我一分春。
读东坡诗
丘浚（明代）

东坡居士真天人，文章豪迈如有神。光燄岂但长万丈，笔端真可干千钧。

万斛源泉随地滚，玉盘明珠无定准。虢国夫人控五骢，淡扫蛾眉却胭粉。

风霆熻歘一时来，须臾雨霁烟云开。虹收电戢星斗烂，一天明月光昭回。

此翁落落不可得，谪仙少陵乃其匹。小儿淮海秦少游，大儿豫章黄鲁直。

前生自是永禅师，后学宜称韩退之。玉堂金莲不足贵，罗浮琼海真瑰奇。

谁云赋诗不中和，馀子碌碌真么䯢。眉山至今草木枯，五百年来生一个。

海南遗迹有双泉，我家依约双泉边。双泉湮没不可见，山城落日生云烟。
歧路行
陆寅（清代）

出门竟何之，东西南北皆路歧。仆夫执辔马踯躅，骊歌一声声仆悲。

道傍桃李似惜别，飞花故扑金屈卮。人生目前贵适意，不如还逐屠沽儿。

兄袁盎，弟灌夫，相逢自负高阳徒，樗蒱百万能呼卢。

朝金张，暮许史，拔剑欲为知己死，眼前谁是严仲子？
送王孝廉觐省
李白（唐代）

彭蠡将天合，姑苏在日边。宁亲候海色，欲动孝廉船。

窈窕晴江转，参差远岫连。相思无昼夜，东泣似长川。
过桃花岭至玉泉寺
玄烨（清代）

度岭穿云路始平，停镳聊憩小池清。游鱼自有悠然意，岂识乾坤造物宏。
木兰花慢 孟津官舍，寄钦若钦用昆仲泣长安
元好问（金朝）

流年春梦过，记书剑，入西州。对得意江山，十千沽酒，著处欢游。兴亡事，天也老，尽消沈、不尽古今愁。落日霸陵原上，野烟凝碧池头。风声习气想风流。终拟觅菟裘。待射虎南山，短衣匹马，腾踏清秋。黄尘道，何时了，料故人、应也怪迟留。只问寒沙过雁，几番王粲登楼。
中秋月有云翳再用韵
刘宰（宋代）

孤城急鼓转严更，步屧中庭午夜晴。
人世昏昏同梦寐，使星耿耿伴清明。
云开霄汉光华远，望极关河眼界平。
想见登临无限意，此身那得计浮荣。
谩题
陈宓（宋代）

胸襟但贮五千卷，意虑曾无分寸私。
叹老嗟卑真浅士，古人心事有谁知。
独至香山忆谢学士
欧阳修（宋代）

伊水弄春沙，山临水上斜。
曾为谢公客，◇入梵王家。
阴涧初生草，春岩自落花。
却寻题石处，岁月已堪嗟。
鸡叫子 春烟
李淑媛（清代）

带雾连云轻冉冉。朦胧浮翠深还浅。若非淡扫柳梢头，定教浓抹桃花面。
秋景 吹笛月明中
刘辰翁（宋代）

何处吹长笛，千年恨未终。关山人去后，秋夜月明中。

旷野参差久，寒江滉漾通。曲终郿县坞，怨彻广寒宫。

海外阴晴异，天涯慷慨同。江南回首处，歌罢水流东。
传言玉女 雪娘卜邻萧寺，再拈此解
陈洵（清代）

淡日楼台，销凝粉融金滟。杏墙窥燕，笑新妆乍欠。

笙箫梦冷，半晌风幡微飐。凡尘流水，午钟清梵。

旧迹江南，落花时、泪暗染。郢歌饶怨，冻春山两点。

维摩丈室，只有天花能艳。佳邻千万，布金谁赚。
吕子仲木遣其弟持书见访酬答来意
王九思（明代）

佳人抱沈疴，高卧泾川浔。闭户理瑶瑟，寥寥稀赏音。

白云宿高槐，清风吹古岑。茅檐流月辉，照见千载心。

恋故结遐梦，道长违盍簪。暮秋仲氏至，恍如颜色临。

遗我尺素书，琤然璆与琳。上言长相思，乃在终南阴。

再拜谢仲氏，此意良已深。我欲往报之，愧乏双南金。

含情靡终极，坐晚枫树林。
侍家大人登圆山
金和（清代）

平畴如绣错，远山俨翠障。圆峰居其间，登览心神旷。

泠泠涧泉流，郁郁花木傍。趋庭喜馀暇，有同南楼望。

五岭到此尽，岩疆独雄壮。昔年分鸿沟，蛮触不敢抗。

留兹名胜区，气象显万状。标高赤霞中，兴寄青云上。

天风浩浩来，海气相鼓荡。东望蓬莱山，飘渺指所向。

神仙本虚无，不用乘槎访。即事多所欣，如愿亦相偿。

即看广厦开，转瞬崇墉创。讼庭落花閒，归来更酬唱。
水调歌头（吴制置猎生日）
魏了翁（宋代）

世界要扶助，人物载耆英。茫茫四海，谁识今代有厖臣。万顷青湖佳气，一片紫岩心事，天付与斯人。耸耸铁冠吏，表表白云卿。

海沮漳，城汉郢，宅峨岷。规摹妙处，胸次纳纳几沧瀛。未说令公二纪，先看武公百岁，年与学俱新。星弁百僚准。天宇四时春。
拟古
范成大（宋代）

弯环楼前月，掩抑楼上人。
人月不得语，相看两凝颦。
西窗回纹机，织遍锦字春。
聊可自持翫，何由将寄君。
阅边古北酋妇率部族扣关行酒四首
张佳胤（明代）

诸部匈奴晓扣关，穹庐千里过青山。
隔河拍手呼儿女，来见东巡大朵颜。
斐亭听涛
施梅樵（清代）

海气嘘云云如棉，海风吹浪浪拍天。冯夷狡狯伎俩未忍捐，偏令江湖之水日日汇大川。

又令蛟龙扬鬐掉尾舞深渊，鲸钟鼍鼓声喧阗。往来估客篷窗闻之不能眠，胡为乎官廨恰与相比连。

中有一亭自巍然，苍松翠竹亭之前。绿阴蓊郁草蔓延，暮夜月色朝霏烟。

自公退食与周旋，茗碗花樽会群贤。觞咏乐同永和年，座中唱和兴欲仙。

歌吟响应鸥鹭边，亭中人物几变迁，亭外海啸依旧声溅溅。

我知延平遗恨尚绵绵，郁为怒涛昼夜鸣潺湲。思欲一泛酒家船，来呼草鸡起九泉。

好共凭吊三闾与青莲，相与话沧海桑田。免劳精卫衔石填，长愿波平如镜照大千。
似居简
陈著（宋代）

老岁虽寻相近寺，危时欲见得交人。
平生自有凌雪志，只恐峰高不受邻。
墨梅四首
张嵲（宋代）

化工着意作幽花，疑是来从阿母家。
寂寞沙村烟雨里，如看竹外一枝斜。
一轮明月满乾坤
吴承恩（明代）

十里长亭无客走，九重天上现星辰。
八河船只皆收港，七千州县尽关门。
六宫五府回官宰，四海三江罢钓纶。
两座楼头钟鼓响，一轮明月满乾坤。
绳金寺
黎良知（宋代）

悬崖结屋层层阁，眺远开窗面面峰。
云起半天齐碧瓦，风生万壑响长松。
安国置酒敬简堂分韵得柳暗六春字
张栻（宋代）

公卧百尺楼，余子可下瞰。
我每奉谈麈，汲古得探探。
身外皆为余，此道要无憾。
从渠梅雨天，阴晴递明暗。
子羽金陵寄红桥诗（七首）
张红桥（明代）

春衫初试淡红绡，宝凤搔头玉步摇。
长记看灯三五夜，七香车子度红桥。
游西山却忆贤首书舍次乐寅韵
刘应陛（清代）

五日遵折坂，目极苍云间。其阳类盘谷，其阴若商颜。

蜿蜒各异状，登陟岨且艰。木末悬匹练，万仞流淙潺。

游鱼澹相乐，注视神为闲。石濑成夕宿，铁幛行晨攀。

飞梁峙双表，下若横重关。谁张屏九叠，烂如古锦斑。

远梦镜湖月，媌娥陂上山。东风草微绿，谷口花成殷。

须记嵩阳下，应待行云还。
搆虚轩
弘历（清代）

别峰最上层，虚榭雅堪凭。与颢气俱尔，知祝融几曾。

博疑逢子晋，啸或听孙登。理趣将诗境，于斯识妙凝。
京请郡得豳取道渭上观为命□诗刻次韵奉呈□□奉议公
宋京（宋代）

金节逶迤去不还，罗胸星斗焕秦天。白云拱木今何在，岁月声名相与延。
杨凝式行书
黄庭坚（宋代）

俗书只识兰亭面，欲换凡骨无金丹。
谁知洛阳杨风子，下笔便到乌丝阑。
河桥晚思三首 其一
周紫芝（宋代）

出门犹未夕阳低，倚杖还惊露湿衣。等得树头鸦定后，会邀林外月同归。
桂殿秋 其二
李白（唐代）

河汉女，玉鍊颜，云軿往往在人间。九霄有路去无迹，袅袅香风生佩环。
题陈哲太守万玉图
白圻（明代）

元冥一出百卉摧，冻天裂地施寒威。西湖老树含春姿，鲜葩皎月争光辉。

清香暗从风外来，怯寒蜂蝶空疑猜。结实垂金饱霖雨，调羹止渴非凡材。

孤山仙子诗兴浓，厌看桃李娇春风。冲寒折雪揽芳洁，豪吟意气凌苍空。

十载论交良燕喜，此日分襟隔湘水。明岁仍期折一枝，寄与衡阳旧知己。
咏菊四首 其一
黄锡朋（清代）

剧怜生小住柴门，洗尽铅华本色存。帘卷西风人比瘦，窗延斜月梦留痕。

饥寒托兴陶公节，零落伤怀屈子魂。谁识此中真意在，悄然无语伴黄昏。
柳宜城鹊巢歌
顾况（唐代）

相公宅前杨柳树，野鹊飞来复飞去。东家斫树枝，

西家斫树枝。东家西家斫树枝，发遣野鹊巢何枝。

相君处分留野鹊，一月生得三个儿。相君长命复富贵，

口舌贫穷徒尔为。
惜分钗 其三 离绪
吴绮（清代）

星初渡，月乍吐。闷酒斟残留不住。语声低，泪痕齐。

几回欲别，此住离离。依。依。

行不免，情何遣。衣带长江天样远。百般忧，两边愁。

无聊夜月，有恨清秋。休。休。
瑞鹤仙 张宰生辰
赵长卿（宋代）

西风苹末起。动院落清秋，新凉如水。纤歌遏云际。

正美人翻曲，阳春轻丽。兰衣玉佩。拥南斗、光中一醉。

有邦人、万口同声，赞叹我公恺悌。

百里。年丰谷稔，事简刑清，颂声盈耳。鹏程九万，摩空展、垂天翼。

定丹书飞下，彤墀归去，秘略家传小试。看封留、亘古功名，未容退避。
句 其三
游九言（宋代）

閒处谩忧当世事，静中方识古人心。
八齐
释函是（明代）

标实无期望欲迷，可怜道路独栖栖。谁同素影千岩秀，拨尽寒灰落紫泥。
被檄平田讼投宿兔山院留题
王寂（南北朝）

人事绝纷譊，临轩面四郊。松风清不断，槐影密相交。

花蕊香蜂穴，芹泥落燕巢。他年香火社，此地拟诛茅。
云罩寺留题 其一
弘历（清代）

讶底层云不荡胸，山灵为我辟云封。开窗四面延奇趣，万叠屏风削玉蓉。
金刚随机无尽颂·离色离相分第二十
释印肃（宋代）

如来言具足，切莫外驰逐。
当体即无余，曹溪留一宿。
寄毛子霞武昌幕中
陈子升（明代）

楚吟高彻雁来声，词客飘零尚甲兵。一讯怀沙淹贾傅，三为祭酒识荀卿。

迷阳草长歌先断，梦雨山沈赋不成。他日江南采蘋地，潇湘多少故人情。
物色访严光诗
楼钥（宋代）

肥遁推严子，招贤仰汉光。营求思旧学，物色访群方。

聘问期终得，形容尚未忘。羊裘方审识，蒲乘遂搜扬。

不羡云台绘，还归钓濑傍。高风今尚在，江水与俱长。
题周朝寀转运三代荣封册
徐熥（明代）

出宰河阳旧有声，司农今复借双旌。转输岁向三边急，斥卤烟从万灶生。

紫禁丝纶荣马鬣，熙朝冠盖擅羊城。一门雨露皆君宠，不独云霄两弟兄。
过长峰迳遇雨，遣闷十绝句
杨万里（宋代）

猿藤陂子枉惊吁，未抵长峰小半涂。
今夕前头何许宿？不知出得迳来无。
己丑除夕志喜
徐熥（明代）

一岁尽今夕，悲欣异去年。梅花送残腊，莲炬吐芳烟。

淑气回蓂荚，条风度管弦。老亲欢膝下，稚子戏灯前。

柏酒山妻进，辛盘诸弟传。天伦有真乐，喜极不能眠。
元夕泊舟霅川
范成大（宋代）

莲炬光中月自圆，人情草草竞华年。
最怜一夜旗亭鼓，能共钟声到客船。
送张义立制干赴阙探韵得东字
度正（宋代）

皇家科目周家同，三岁大比罗英雄。
六龙渡江念幽远，赐之贡额令选充。
载戢干戈讲经艺，诗书比屋陶儒风。
堂堂卫公千人杰，振鬣长鸣万马空。
一时诸老皆敛避，束带廊庙熙群工。
地灵育秀殊未已，有伟男子如卫公。
龙门逸步已突兀，凤穴神彩尤昭融。
襟怀洒落志慷慨，风格俊爽材疏通。
源泉混混回倒海，力量恢恢扶颓嵩。
几年名震动旒冕，一日诏下来旌弓。
天之降材要有用，士之用世良无穷。
萧曹事业皆土苴，尧舜规摹宜磨礲。
支持大厦要梁栋，努力自爱毋匆匆。
寄朱元晦长句，以牛尾狸、黄雀冬猫笋伴书
杨万里（宋代）

大武尾裔名季狸，目如点漆肤凝脂。
江夏无双字子羽，九月授凝先著絮。
何如苗国孤竹君，排霜傲雪高拂云。
子孙总角遁归根，金相玉质芝兰芬。
三士脂韦与风节，借箸酒池俱胜绝。
先生胸次有皂白，一醉不须向人说。
次韵王仲至侍郎
秦观（宋代）

螭口清漪下玉栏，隔花时听鸟关关。
酒行寒食清明际，人在蓬壼阆苑间。
天近省闱卿月丽，春偏戚里将星闲。
忽思归去焚香坐，静取楞严看入还。
稠岩
刘子寰（宋代）

万里惊呼立画图，拍天云浪拥蓬壶。洞穿苍壁俄空阔，海入碧蓬相有无。

漠漠风帆迷宇宙，离离烟草失江湖。百年一饷逢真赏，从此沧洲兴转孤。
他处梅自十月已开烂熳独此今方作花睹之欣然 其二
邹浩（宋代）

东君消息到梅梢，满眼轻盈渐解苞。绕树更忙须百匝，行看新样插云髾。
赠中上人
释祖可（宋代）

能来不能款，竟欲与公言。促策望山去，未须违世喧。

轻帆收落日，独鸟向前村。我亦动归思，一峰烟霭昏。
雨夜
释文珦（宋代）

身同水上萍，老去尚飘零。
远客人谁到，空床梦独醒。
闪云双电紫，晦雨一灯青。
慷慨长歌发，歌声入杳冥。
泷冈阡表
欧阳修（宋代）

呜呼！惟我皇考崇公，卜吉于泷冈之六十年，冈子修始克表于冈阡。非敢缓也，盖有待也。

修不幸，生四岁而孤。太夫人守节自誓；居穷，自力于衣食，以长以教俾至于成人。太夫人告之曰：汝父为吏廉，而好施与，喜宾客；冈俸禄虽薄，常不使有余。曰：“毋以是为我累。”故冈亡也，无一瓦之覆，一垄之植，以庇而为生；吾何恃而能自守邪？吾于汝父，知冈一二，以有待于汝也。自吾为汝家妇，不及事吾姑；然知汝父之能养也。汝孤而幼，吾不能知汝之必有立；然知汝父之必将有后也。吾之始归也，汝父免于母丧方逾年，岁时祭祀，则必涕泣，曰：“祭而丰，不如养之薄也。”间御酒食，则又涕泣，曰：“昔常不足，而今有余，冈何及也！”吾始一二见之，以为新免于丧适然耳。既而冈后常然，至冈终身，未尝不然。吾虽不及事姑，而以此知汝父之能养也。汝父为吏，尝夜烛治官书，屡废而叹。吾问之，则曰：“此死狱也，我求冈生不得尔。”吾曰：“生可求乎？”曰：“求冈生而不得，则死者与我皆无恨也；矧求而有得邪，以冈有得，则知不求而死者有恨也。夫常求冈生，犹失之死，而世常求冈死也。”回顾乳者剑汝而立于旁，因指而叹，曰：“术者谓我岁行在戌将死，使冈言然，吾不及见儿之立也，后当以我语告之。”冈平居教他子弟，常用此语，吾耳熟焉，故能详也。冈施于外事，吾不能知；冈居于家，无所矜饰，而所为如此，是真发于中者邪！呜呼！冈心厚于仁者邪！此吾知汝父之必将有后也。汝冈勉之！夫养不必丰，要于孝；利虽不得博于物，要冈心之厚于仁。吾不能教汝，此汝父之志也。”修泣而志之，不敢忘。

先公少孤力学，咸平三年进士及第，为道州判官，泗绵二州推官；又为泰州判官。享年五十有九，葬沙溪之泷冈。

太夫人姓郑氏，考讳德仪，世为江南名族。太夫人恭俭仁爱而有礼；初封福昌县太君，进封乐安、安康、彭城三郡太君。自冈家少微时，治冈家以俭约，冈后常不使过之，曰：“吾儿不能苟合于世，俭薄所以居患难也。”冈后修贬夷陵，太夫人言笑自若，曰：“汝家故贫贱也，吾处之有素矣。汝能安之，吾亦安矣。”

自先公之亡二十年，修始得禄而养。又十有二年，烈官于朝，始得赠封冈亲。又十年，修为龙图阁直学士，尚书吏部郎中，留守南京，太夫人以疾终于官舍，享年七十有二。又八年，修以非才入副枢密，遂参政事，又七年而罢。自登二府，天子推恩，褒冈三世，盖自嘉祐以来，逢国大庆，必加宠锡。皇曾祖府君累赠金紫光禄大夫、太师、中书令；曾祖妣累封楚国太夫人。皇祖府君累赠金紫光禄大夫、太师、中书令兼尚书令，祖妣累封吴国太夫人。皇考崇公累赠金紫光禄大夫、太师、中书令兼尚书令。皇妣累封越国太夫人。今上初郊，皇考赐爵为崇国公，太夫人进号魏国。

于是小子修泣而言曰：“呜呼！为善无不报，而迟速有时，此理之常也。惟我祖考，积善成德，宜享冈隆，虽不克有于冈躬，而赐爵受封，显荣褒大，实有三朝之锡命，是足以表见于后世，而庇赖冈子孙矣。”乃列冈世谱，具刻于碑，既又载我皇考崇公之遗训，太夫人之所以教，而有待于修者，并揭于阡。俾知夫小子修之德薄能鲜，遭时窃位，而幸全大节，不辱冈先者，冈来有自。 熙宁三年，岁次庚戌，四月辛酉朔，十有五日乙亥，男推诚、保德、崇仁、翊戴功臣，观文殿学士，特进，行兵部尚书，知青州军州事，兼管内劝农使，充京东路安抚使，上柱国，乐安郡开国公，食邑四千三百户，食实封一千二百户，修表。
次韵答胡山甫避地述怀时予有绳茅马奥之意
舒岳祥（宋代）

兔迒鹿町便为家，不怕飞腾万仞崖。
此日披榛寻细路，他年买地卜幽斋。
山风索索鸣林箨，野水洄洄汎槮柴。
到此冥心齐物理，藉茅枕石氏无怀。
题颜秀才夔诗编
陈元晋（宋代）

延年一印付闻孙，文采风流今尚存。
生长见闻诚叟里，交游唱和澹庵门。
苦思那有酸寒气，妙斩浑无斧鉴痕。
问子何为暗投璧，令吾端欲竖降旛。
崇祯皇帝御琴歌
陈子升（明代）

夏后峄阳桐不贡，周王岐山久无凤。凤去桐枯未足愁，哀弦万古堪悲恸。

悲恸兮如何，先皇琴兮小臣歌。小臣生在南边鄙，身比爨桐心不死。

莫提长剑定三关，聊抱孤琴游万里。瞻孝陵兮聆高庙之景钟，望煤山兮泣烈皇之遗弓。

吊金戈于漠北，翻碧简于山东。山东济南李家名，家藏百琴倾百城。

百琴一一囊且匣，出匣开囊一琴使人惊。钟山玉晖九寡珥，古来稀有此光晶。

腹中䥴文翔凤名，龙唇凤沼文相生。曾经烈皇亲手抚，真龙手中翔凤舞。

甲申三月便殿中，七弦自断琴心苦。八音遏密兆此时，四海伤心惜明主。

呜呼烈皇御极十七载，祖宗全盛金瓯在。外图政教务严明，内览诗书备文采。

上有君兮下无臣，宫弦张兮商弦改。闻有能琴杨太常，烈皇礼之如师襄。

承恩别有一琴赐，得与翔凤相回翔。一自烈皇登遐去，太常抱琴山泽藏。

终身感恩成乐章，恭贮赐琴居草堂。虞帝薰风寂蒲阪，皇英瑶瑟怨潇湘。

天下臣民如寡鹄，长卿莫奏凤求凰。神京既不守，宝器将何依。

弦歌邹鲁近，毋乃凤凰飞。将军披铁铠，文士拂金徽。

共苦兵戈际，谁知律吕微。烈皇安兮琴肃肃，臣不及钧天侍宴调丝竹。

烈皇怒兮琴轰轰，臣愿得挥云拨雾扬天声。但愿见舞阶格苗之干羽，不羡彼登楼下凤之瑶笙。

臣拜御琴长加额，归告当年碎琴客。安得普天知此音，中和乐奏无兵革。
夜宿延平水东二首
陈藻（宋代）

晚向溪西岸上行，溪东一带水为城。
两山相距能多少，听尽傍边叫卖声。
寄答桑楚执见怀
高晫（清代）

短发空馀老大悲，三年一读故人诗。竹间残局完公事，塞外新人是宦资。

自笑子长牛马走，谁怜杜甫凤凰饥。何时煮石青峰下，共跨黄羊侣鹿皮。
课园夫二首
白玉蟾（宋代）

已属畦丁了，都将菜甲耘。
数时稽食籍，醢芥又羹芹。
望江南 其二
严绳孙（清代）

临欲别，何处见回眸。一丈红墙遮玉砌，十年青鸟断银钩。

往事总成愁。

憔悴尽，花满忆春游。褰幌月华窥拥被，隔帘风影报梳头。

终日并兰舟。
雪中六解 其六
姜夔（宋代）

沈香火里笙箫合，煖玉鞍边雉兔空。办得煎茶有骄色，先生只合作诗穷。
为毛煦初冢宰题毕秋帆宫保遗照
姚庆恩（清代）

麟阁须眉回不侔，丹青迟我识君侯。人皆白发归田老，士已黄金泻水酬。

千里觚棱湘楚节，十年风月灞陵秋。买丝欲向灵岩绣，翠嶂藏书字字愁。
题梅绝句戏作伯未语二首 其二
曹家达（清代）

白云从风游上天，高林花发生春烟。夜寒山月落千丈，安得秦女携手仙。
城南
陈师道（宋代）

白下官杨小弄黄，骑台南路绿无央。
含红破白连连好，度水吹香故故长。
蹲滑踏青穿马耳，转危缘险出羊肠。
孰知南杜风流在，预怯排门有断章。
出南康府城西门望庐山云气
翁方刚（清代）

门开星湾北，郡抱沙洲面。旬日风四霾，晨容豁一变。

融融霁气中，野旷山葱茜。我与匡庐君，始以真相见。

兜罗罥半腰，玉帘垂一线。濛濛嘘淡白，吞吐青瑶片。

大哉肤寸泽，端可六合遍。顾以晴翠光，洗我连宵倦。

衡云祷无私，海市祈敢炫。半日竹舆上，泠风有余善。
玉岑楼纪事诗
许学范（清代）

爱研载籍列丹青，王母云旗擘巨灵。隐括名山柱下史，虚灵妙果佛天经。

画图细写荆关笔，事迹分题钟郝型。一树藤花阴满院，清风曲槛挹微馨。
杂曲歌辞 其二
刘禹锡（唐代）

今日好南风，商旅相催发。沙头樯竿上，始见春江阔。
庐山道中
邓廷哲（清代）

雨霁林逾翠，岚开万壑分。马嘶山涧月，人踏虎溪云。

竹屋黏崖结，僧田带石耘。独怜栖隐地，行役却纷纷。
偕陈本诚区文光坐山池中墩
方献夫（明代）

□尔中流见此墩，偶来何处水云身。海山浪说还仙岛，天气依然似暮春。

一坐忽看天际月，三杯刚对意中人。孔颜乐事千年在，游览于今见果真。
题徐稚湖亭
陈陶（唐代）

伏龙山横洲渚地，人如白蘋自生死。

洪崖成道二千年，唯有徐君播青史。
游圣水兴慈寺
蔡逸（宋代）

二月春事半，县花无数开。
江头连骑行，江雾绍红埃。
下马坐清荫，观鱼大江隈。
行行历山寺，金碧森楼台。
拂石有唐碑，字老生莓苔。
缅想古今事，悠然一伤怀。
解榼醉泉石，徬徨不忍回。
辞径下扁舟，重开賸樽罍。
江烟暝川谷，冰轮出崔嵬。
水面映金波，流光浮玉杯。
荡漾舟渚间，往来恣徘徊。
一棹转圆沙，灯火来相催。
高歌赋厌厌，会须期再来。
读罪已诏
杨万里（宋代）

只道六朝窄，渠犹数百春。
国家祖宗泽，天地发生仁。
历服端传远，君王但侧身。
楚人要能惧，周命正惟新。
促拍满路花
吕岩（唐代）

西风吹渭水，落叶满长安。茫茫尘世里，独清闲。

自然炉鼎，虎绕与龙盘。九转丹砂就，一粒刀圭，

便成陆地神仙¤

任万钉宝带貂蝉，富贵欲熏天。黄粱炊未熟，梦惊残。

是非海里，直道作人难。袖手江南去，白蘋红蓼，

又寻湓浦庐山。
六月十三日寿陈子徽太博十首以无官一身轻有子万事足为韵 其三
戴表元（宋代）

穷居无公忧，私此长夏日。蚊蝇如俗子，正尔相妒嫉。

麾驱非吾任，遁避亦无术。惟当俟其定，静坐万虑一。
观灯口号
姜夔（宋代）

纷纷铁马小回旋，幻出曹公大战年。
若使英雄知□事，不教儿女戏灯前。
为何凝生题十九首 其五 未了阁
李之世（明代）

束之高阁有何用，货向人间不值钱。权与蠹鱼分一饱，枉教人认夙生缘。
判官厅新建寿乐堂
沈立（宋代）

会稽四面是湖山，亭在湖山胜绝间。栏槛旋移芳草种，襟怀长伴白云閒。

乍登顿觉诗毫健，纵赏惟忧酒量悭。更是人生最荣处，綵云朝暮奉慈颜。
小师清瑞请赞
释大观（宋代）

萎萎蕤蕤，{上断去斤下大}{上断去斤下大}{上断去米斤换吉下大}{上断去米斤换吉下大}。
自把不定，人多不悦。
一味人空架空，知他有何所说。
养子缘，迷不诀，
六月炎炎飘瑞雪。
登岸纵步因采枸杞
王洪（明代）

舟行靡昏旦，滞此长河曲。登高忻所之，逍遥散遐瞩。

霭霭春阳忻，迢迢芳原绿。寻幽讵云远，采芳自盈掬。

远见居人村，时憩田家屋。鸟雀树上啼，牛羊草间牧。

岂知冠盖重，但道桑麻熟。翳翳闻远歌，依依眺平陆。

日暮上归舟，澹焉心自足。
送郑编修罢任
姚勉（宋代）

江城雪作阴如莫，儿样老翁啼塞路。
云深日隐天不知，驱马萧萧使君去。
使君四海郑村边，人是白玉堂中仙。
君谟政事文永叔，五花为笔蒲为鞭。
民酣醇酎春风里，吏奸如鱼在寒水。
横江立石霓截流，要使千年履如砥。
瓜时且及报政成，汉法选表宜公卿。
况今世号天清明，如何饥乌啼夜声。
饥乌聒聒正攫肉，惊起鸾凤腾去速。
世间公论竟有否，污此无瑕雪团玉。
杭州白傅亦自无，若有薏苡犹疑珠。
中湖筑堤到今赐，当时憸儿群谤苏。
先生去住轻蝉翼，一笑归欤黜如陟。
但民失母士失师，欲取谗人投有北。
浮云岂解终为昏，先生即来直北门。
偏州毕竟着不得，滂沛霖雨苏乾坤。
呈涂及春大尹
杨起元（明代）

邑宰迎宾出，因之为省耕。一犁欢雨足，百室俟秋盈。

妹子渐无补，缁衣空复情。阳春如可拟，流韵满舒城。
入都席上答曼叔见送
韩维（宋代）

少乏四方志，所怀在林丘。
尘埃岂我事，义往不得留。
进酒长亭上，离马俨行輈。
临分子无惨，且复相从游。
秋夜
吕庄颐（清代）

帘外霜高细草平，架头风起一编横。琼筵坐月人何处，侍史天香夜几更。

鼠落空梁余鬼气，虫吟旧砌得诗声。烛龙未解多愁字，又到秋天不肯明。
同时明府登鼓楼作
蒋节（清代）

列戍悲笳咽，荒陵落日殷。眼中千里客，楼外六朝山。

良会矧不易，清游那可删。高吟聊复尔，莫使动江关。
秋闺
沈祖仙（唐代）

白马三军客，青娥十载思。玉庭霜落夜，罗幌月明时。

炉冷蜘蛛喜，灯高熠耀期。愁多不可曙，流涕坐空帏。
观天井
方岳（宋代）

雷斧何年翠凿成，老龙吟苦雪涛惊。
霜晴未用为霖在，留与春蓑作太平。
蒜岭驿别张序班
徐贯（明代）

驿路相逢又相别，客边送客若为情。东风也解离人意，故遣飞花绕旆旌。
与叔骥父子别后怅然怀之三首
赵蕃（宋代）

君家苕霅间，吴楚梦莫续。
兹行得所未，到处须著目。
平生胸中奇，于此不容缩。
江山虽云生，诗句何妨熟。
书事酬新兴元使君邵大兄邵与圆机有旧因以奉
晁说之（宋代）

东来车骑岂君归，我欲悬车归则时。
仙女丹砂能不老，腐儒青简亦难衰。
宁乖洛水田园计，且及燕山馈饷期。
最课直当中秘阁，白头相望更迟迟。
偈二首
释可封（宋代）

天左旋，地右转，
过眼光阴人不荐。春已过，
夏初临，尘劫来事在而今。
今日事，来日事，
历劫明明即这是。是则是，
非又非，莫将鹤唳作莺啼。
失题
张耒（宋代）

欲知老子居陈事，古寺萧条屋数楹。
幸免绝粮惭孔圣，更无环堵羡渊明。
参差拙句何曾是，宠辱浮云无可惊。
断送光阴须美酒，惟应此事费经营。
叠石溪 其一
司马光（宋代）

道傍行采药，石底卧题名。野老相迎拜，溪童乍见惊。
孤松
陶梦桂（宋代）

傲睨风霜老更臞，旁边著我未为孤。
向来无亮盘桓后，试问曾逢我辈无。
下章安杜渎七首
姚宽（宋代）

风林叶脱减秋声，山拥秋光到眼明。
秋兴悲秋俱有赋，安仁宋玉是前生。
小尽行
朱敦儒（宋代）

藤州三月作小尽，梧州三月作大尽。哀哉官历今不颁，忆昔升平泪成阵。

我今何异桃源人，落叶为秋花作春。但恨未能与世隔，时闻丧乱空伤神。
补陀岩颂
黄庭坚（宋代）

修罗身量等须弥，入藕丝孔逃追北。
补陀岩下不战人，八万魔军皆解甲。
白狗峡
范成大（宋代）

江纹圆复破，树色昏还明。
连滩竹节稠，汹怒奔夷陵。
石矶铁色竹，相望如奸朋。
踞岸意不佳，当流势尤狞。
山回水若尽，但见青竛竮。
惨惨疑鬼寰，幽幽无人声。
颠沛安危机，艰难古今情。
俯窥得目眩，却立恐神惊。
白云冒岩扉，下维玉虚庭。
神仙坐阅世，应笑行人行。
虏中作四首 其四
刘跂（宋代）

闻有官军士，生存仍宦胡。羞言陇西李，忍对杜陵苏。

椎髻心何似，环刀意岂无。陈汤那复得，卫律不胜诛。
华表石
郑学醇（明代）

巨石郁嵯峨，长江撼碧波。晴烟穷野望，山径续樵歌。

地险屯营列，时平住牧多。维舟询往事，无复说干戈。
挽吴君谋少卿二首
刘克庄（宋代）

重瞳亲简擢，华发困招麾。
汶上吾行矣，胶西等弃之。
翟门罗爵静，鲁地泣麟悲。
意一奇风骨，如何不论思。
东冶寻梅未开
项安世（宋代）

东冶亭西红白梅，贮琼藏玉为谁开。一枝不遣幽人赋，忍待春浓醉客来。
绝句三首
陆文圭（元代）

车薪胜杯水，舆羽童钧金。
物理元无定，槿衡只在心。
青阳驿
石才孺（宋代）

锦纵只拟情方昵，绣袜那知祸已成。
自古覆车循一辙，哲王宁不玷聪明。
拟古
曹一士（清代）

旷野张异乐，如在洞庭旁。元气裹六极，太音弥八荒。

不顾世上裹，安能主故常。听者惑且骇，充裹神茫茫。

焉得万里风，吹送来帝乡。一奏四时理，再奏百族康。
西峰院
陈轩（宋代）

扪萝百尺上孤峰，红藓斑斑杖屦踪。惟有潮声生绝顶，晚风吹动半岩松。
闻蝉
郑清之（宋代）

人行沌口三程路，蝉作阳关第四声。待到日夕蝉歇处，无端促织替渠鸣。
再用前韵简丁端叔
陈傅良（宋代）

繇吴入楚共悲欢，怀欲班荆竟未班。
直待还舻愿衔尾，洞庭彭蠡浪如山。
蔬圃绝句
陆游（宋代）

拟种芜菁已是迟，晚菘早韭恰当时。
老夫要作斋盂备，乞得青秧趁雨移。
次韵景瑜 其三
韩淲（宋代）

幽深挈杖信偏宜，更酌新词翡翠卮。带郭路随寒水断，雪松云竹见藩篱。
送郑景望赴国子丞诗二首 其一
薛季宣（宋代）

风喜樯乌顺，知难唤酒杯。好溪寒已半，京洛暖应回。

僧舍方飘雪，江篱欲放梅。不须愁国步，之子栋梁材。
下竺寺金鱼
顾逢（宋代）

黄金成一片，雨过唼方池。
相尔浮沉乐，如吾爱傲时。
水声频拨剌，人影不惊疑。
中有成龙者，腾空未可知。
力农三诗 其一
乌斯道（明代）

家贫无土田，未尝操耒耜。父母令读书，但事秉笔耳。

今当为老农，何堪即任此。学之良不难，所恨吾老矣。
鹊桥仙（乙巳第四次雪）
吕胜己（宋代）

银花千里，玉阶三尺，远近高低一色。天公今岁被诗催，特地放、冬前四白。

梅梢竹外，频频轻撼，嫌乱瑶芳素质。耐寒相对不胜清，毡帐底、偎红未得。
夫人阁四首
苏轼（宋代）

扶桑初日映帘升，已觉铜瓶暖不冰。
七种共挑人日菜，千枝先剪上元灯。
云峰寺
赵汝礩（宋代）

好峰藏寺背，北景只僧知。
古树侵天直，寒泉入涧迟。
深行寻旧址，久伫读荒碑。
时有仙人过，灵风满路吹。
寤寐谣
梅尧臣（宋代）

日月昼夜明，中匿暗霭物。
前世有奇疾，五日瞑未殁。
大夫家臣惧，鹊来视之脉不汨。
尝闻秦缪公，奄奄往帝所，
甚乐岂苍卒。及乎七日寤，
事与此无咈。果然踰二日，
觉语汝忽忽。从帝游钧天，
天乐声扬动心骨。有熊欲援我，
我时不敢咄。帝命我射之，
熊死羆来突。又射又死罴，
帝喜笑嗢嗢。二笥皆有副，
拜赐未及发。见儿在帝侧，
帝属翟犬一。曰俟子壮与，
虽得都未悉。复思古虞舜，
勋德如白日。将以其胄女，
而为七世匠。是时薰安于，
受言藏既密。遂陈鹊所云，
锡田嘉彼术。他日驾四牡，
桓桓兵卫出。矫立道上人，
不避从者叱。愿言谒主君，
见子光隘溢。请君去左右，
且闻君始疾。臣实在帝傍，
颇有良可诘。诘见我何为，
见君射熊罴，命中皆不失。
是且曷谓然，晋难其可述。
赐笥与属犬，解讲见终必。
问姓欲以官，欻怳不见质。
姑布子卿能相人，翟婢贱儿真将帅。
驰上常山得宝符，主君自此知无恤。
北登夏屋邀大王，铜枓厨人击王卒。
夫子姊呼天，摩笄自杀向山窟。
今传所死山，摩笄名不没。
其後竹书留两节，丹砂写素智氏灭。
呜呼人事非偶然，满饮琉璃耳方热。
丁亥十一月初八日南至二首
方回（元代）

涉险骑危一纪强，四惊阳复寓钱塘。
山深黟歙生涯薄，水溢苏湖岁事荒。
暂遣归宁怜小婢，尚迟绝少抚诸郎。
官壶岂似无灰酒，有客携来亦尽觞。
东斋偶书
陆游（宋代）

华发萧萧不满簪，强扶衰病著朝衫。
寒厅静似阿兰若，佳客少朝优钵昙。
诗酒放怀穷亦乐，文移肆骂老难堪。
弃官若遂飘然计，不死扬州死剑南。
江南秋思
陈维嵋（清代）

昨夜西风起，江南秋草长。良人新出塞，荡子未还乡。

画角边烽白，楼船海气黄。南来有鸿雁，先到郁金堂。
次韵裴仲谟和何先辈二首
秦观（宋代）

闻说何郎操行端，萧然环堵若为安。
鸟啼花发阻携手，水远山高空凭栏。
别後想多黄绢作，春来尤厌惠文弹。
两章读罢知高义，贵贱交情自古难。
寓怀寄苏州刘郎中（时以天平公荐罢归）
张祜（唐代）

一闻周召佐明时，西望都门强策羸。天子好文才自薄，

诸侯力荐命犹奇。贺知章口徒劳说，孟浩然身更不疑。

唯是胜游行未遍，欲离京国尚迟迟。
读王元美弇州集
佘翔（明代）

游生落魄气偏粗，散发扁舟下五湖。一自文题元晏后，太冲名已重三都。
诗一首
王珪（宋代）

种竹五七个，结茅三两间。
稍通溪上路，不碍屋头山。
黄叶水去住，白云风往还。
生涯只此是，道者少机关。
癖性
释文珦（宋代）

癖性唯耽静，溪山占一坳。
小桥横独水，矮屋盖重茅。
坎井寒泉冽，深蹊密阴交。
閒门终日掩，不许俗人敲。
冬日杂咏 其四
韩日缵（明代）

俗远风尘隔，门閒雪色欺。仙曹元寂寞，微尚讵磷淄。

金掌朝看爽，铜瓶夜结澌。翛翛双白鹤，来啄玉阶墀。
怀远人
鲍溶（唐代）

远道在天际，客行如浮云。浮云不知归，似我长望君。

秋至汉水高，南音何时闻。瑶草难远寄，西风气氤氲。

常恐山岳游，不反鸾凤群。无厌坐迟人，风雨惊斯文。
送钱齐玥倅苏州二首
蔡肇（宋代）

洞庭飞雨打湘弦，燕寝凝香思渺然。
四者难并知我老，七言俱赋为君妍。
杂花绕径迎篮举，春鸟喧洲起画船。
闻道山公方启事，重看一鹗在秋天。
又泊兰溪亭
赵鼎（宋代）

孤帆薄暮转清溪，空翠回环望眼迷。梦想莫知家远近，羁游将遍浙东西。

归来分合投闲散，老去情犹惜解携。明月深林有乌鹊，悲鸣未许一枝栖。
吊宿州妓张温卿
黄孝先（宋代）

人生第一莫多情，眼看仙花结不成。
为报两京才子道，好将诗句哭温卿。
周原已母孺人寿诗分题得笄
李东阳（明代）

忆年十五头始笄，二十嫁作梁鸿妻。自从结发事夫子，每以盥栉随鸣鸡。

昼行顾影夜照烛，举步不出閤与闺。多情爱笄恐笄坠，举案直与双眉齐。

夫年七十头总白，白发尚可胜梳鎞。郎君宦游得归省，会以甘旨充盐齑。

凤冠珠翟有时降，笄也未可抛尘泥。戏将拈取示儿道，此物见尔从孩提。

愿翁长健姥亦健，鹤形鲐背牙齿鲵。更看此物作家宝，岁岁分赋长生题。
饮酒·其五
陶渊明（魏晋）

结庐在人境，而无车马喧。
问君何能尔？心远地自偏。
采菊东篱下，悠然见南山。
山气日夕佳，飞鸟相与还。
此中有真意，欲辨已忘言。(辨 一作：辩)
新乡城西昔送李学宪于鳞至此感怀 其三
谢榛（明代）

薄暮登攀诗兴孤，奚囊多少大秦珠。探奇不尽仍呼酒，自信精华绝代无。
雨中花（次阎侍郎韵）
京镗（宋代）

跨鹤仙姿，掣鲸老手，从来眼赤腰黄。更词源峡水，才刃干将。腰腰欢谣载路，时时秀句盈囊。牛头山畔，烦公敛惠，许我分光。

逢迎锦里，话旧从容，谁知各整行装。况正好、登高怀古，择胜寻芳。少缓红莲开幕，何妨黄菊浮觞。等闲分首，征尘去后，目断斜阳。
信相院慧灯
范镇（宋代）

行乐到萧寺，像殿何煌煌。僧年过九十，细话灯焰长。

方忆髫龀过，初离父母乡。是过循旧迹，昼夜不暂忘。

自事膏火来，日就与月将。始卒未尝暗，眉发皆如霜。

禦风设绛纱，求福兼异香。寒村会织女，借馀坐如匡。

陋巷苦志士，凿壁偷邻光。太息日已暮，百结忡心肠。

类此事亿万，聊书成短章。
我昔三首效袁景文 其三
吴嘉纪（清代）

我昔兵过独还家，畦上髑髅多似瓜。空村无声鸡犬尽，篱菊自放霜中花。

天南伯兄天北季，惊魂弃绝故园地。夜寒鬼语聚稍稍，细雨还闻九头鸟。
与二三友游天庆观
陈耆卿（宋代）

适兴相携步晚凉，琳宫因得纵徜徉。
月翻杨柳尽头影，风擢芙蓉闹处香。
纵论从来难得友，清游似此喜逢场。
石栏坐久笑分袂，无酒浑疑在醉乡。
吴山秋望呈张侍御
玉芝和尚（明代）

子胥庙前江日晡，越王城头云有无。
故宫台榭几黄叶，南度寝园今绿芜。
长笛关山瞻北固，清樽鱼鸟傍西湖。
萧萧落木苍郊外，几处寒烟破屋孤。
次韵二首
刘克庄（宋代）

阮生未老各情亲，谁道先生不觌邻。
莫管弹丸惊鸭者，岂无沽觌与鱼人。
何曾膝上推文度，亦许车中载小陈。
赐第京师即山铸，得如跳出软红尘。
繁叔见和再依韵谢之 其二
许景衡（宋代）

分明喜色满眉间，谁怕霜毛作老颜。况有杯盘留客醉，不教风雨为人悭。

子真最爱横塘水，居士新迁巾子山。唯有诗坛小工部，吾君未可放教闲。
过故洛城
许棠（唐代）

七百数还穷，城池一旦空。夕阳唯照草，危堞不胜风。

岸断河声别，田荒野色同。去来皆过客，何处问遗宫。
珊瑚井
方信孺（宋代）

可怪仙翁亦世情，珊瑚还许至殷勤。
波神不是赵佗客，即是前身石季伦。
从冠军建平王登庐山香炉峯诗
江淹（南北朝）

广成爱神鼎。
淮南好丹经。
此山具鸾鹤。
往来尽仙灵。
瑶草正翕赩。
玉树信葱青。
绛气下萦薄。
白云上杳冥。
中坐瞰蜿虹。
俛伏视流星。
不寻遐怪极。
则知耳目惊。
日落长沙渚。
曾阴万里生。
藉兰素多意。
临风默含情。
方学松柏隐。
羞逐市井名。
幸承光诵末。
伏思托后旍。
雪后 其四
韩淲（宋代）

晓看夜听落寒声，带雨随风若雾横。平地尺为天下瑞，日光玉洁更多情。
句
王溉（宋代）

西边更拥上皇山，大面六顶不可攀。
霜天晓角（梅花）
黄机（宋代）

玉粲冰寒。月痕侵画栏。客里安愁无地，为徒倚、到更残。

问花花不言。嗅香香欲阑。消得个温存处，山六曲、翠屏间。
漏夜放舟之澎湖
乌竹芳（清代）

剪剪寒风雪浪平，迢迢良夜泛舟轻。一钩新月随帆转，万点众舟印水明。

远岫重遮烟色暗，纤云四捲海波清。前程杳霭知何处，红日东升已到城。
采桑子（又一首）
韩淲（宋代）

萧萧两鬓吹华发，老眼全昏。徙倚衡门。岁晚寒消涧水痕。

含情更觉沧洲远，欲语谁论。窈窕孤村。细雨梅花只断魂。
登齐云和祖天锡公韵
罗荣祖（宋代）

名山今日始攀跻，峭壁巉崖路欲迷。
荆棘拨开登月窟，脚根稳著步天梯。
恍疑身在半空去，忽见鸟从平地飞。
胜景可人观不遍，挥毫石上且留题。
静宜园二十八景诗 其二十八 隔云钟
弘历（清代）

不问高低寺，钟声处处同。耳根初静后，禅悦小参中。

底厌筝琶响，应知水乳融。蒲牢寂亦得，大地是乘风。
余自入山距出山五十五日竹屋青灯山阴杖屦忘其痴不了事矣随所赋录之得二十首 其十三 苦菜
徐瑞（宋代）

采苦南山下，载咏采苦诗。舍旃复舍旃，此味人得知。
杨秘监补外赠送
张镃（宋代）

止是寻常月，今宵不爱明。
江边有归客，都下减诗情。
上自怜公直，人知暂此行。
贤郎先返舍，应喜候门迎。
送刘戒之东归
陆游（宋代）

去国三年恨未平，东城况复送君行。
难凭魂梦寻言笑，空向除君见姓名。
残日半竿斜谷路，西风万里玉关情。
兰台粉署朝回晚，肯记麤官数寄声？
汉宫春·雪打风摧
佚名（宋代）

雪打风摧。正篱枯壁尽，却有寒梅。衰柳败蒲碍眼，喜见芳蕾。江村路曲，问青帘、与酌馀醅。须凭取，东君为我，一枝先寄春来。寂寞槿门牛巷，有清香自倚，不怕低回。终须会逢赏目，健步移栽。孤芳素艳，敢烦他、蜂蝶相陪。偏爱有、春风靳惜，同时不放花开。
句 其二
赵抃（宋代）

乍辞龙尾道，来刺虎头城。
游齐云岩雪霁
欧大任（明代）

帝畤金堂玉作桥，万松积翠半空寥。青山九锁琅函秘，白鹤群呼绛节朝。

风似洞庭闻广乐，云疑玄圃上丛霄。天都此是升真路，去去骖鸾亦不遥。
忆秦娥·香馥馥
佚名（宋代）

香馥馥。樽前有个人如玉。人如玉。翠翘金凤，内家妆束。娇羞爱把眉儿蹙。逢人只唱相思曲。相思曲。一声声是，怨红愁绿。
题吴判官澹齐
汪炎昶（宋代）

老氏无为宗，高人养心妙。
寂寞味无味，寒欲近道要。
嚣静两皆然，任物曾地矫。
蠧简五千言，以约揫汗渺。
爱用得其微，一言讵为少。
深功何从验，治民以无扰。
更能极异效，回立西京表。
靖汉皮虚掇，谧齐上莫剽。
题周奉御
马云奇（唐代）

明王道得腹心臣，百万人中独一人。阶下往来三径迹，门前桃李四时春。
陪李郎中夜宴
方干（唐代）

间世星郎夜宴时，丁丁寒漏滴声稀。琵琶弦促千般语，

鹦鹉杯深四散飞。遍请玉容歌白雪，高烧红蜡照朱衣。

人间有此荣华事，争遣渔翁恋钓矶。
泊瓜步
陆葇（清代）

曾惊骇浪挟风骄，击楫重过一叶飘。树色明浮千顷月，江声寒叶五更潮。

蓬莱紫日光应近，槜李青山梦渐遥。明发征尘愁扑面，中泠回忆旧茶寮。
新居用韩昌黎诗辛勤三十年以有此屋庐为韵作十诗 其五
蔡戡（宋代）

南轩款佳客，北堂奉高年。两庑辟数舍，幼累聊伏跧。

未能大门闾，岂暇周墙垣。求足何时足，万事姑随缘。
忆山寄僧
雍陶（唐代）

尘路谁知蹋雪踪，到来空认出云峰。
天晴远见月中树，风便细听烟际钟。
阅世数思僧并院，忆山长羡鹤归松。
新愁旧恨多难说，半在眉间半在胸。
去年余佐京口遇王嘉叟从张魏公督师过焉魏公
陆游（宋代）

河亭挈手共徘徊，万事宁非有数哉！黄阁相君三黜去，青云学士一麾来。
中原故老知谁在，南岳新丘共此哀。
火冷夜窗听急雪，相思时取近书开。
春旱忽两五绝
刘克庄（宋代）

两似黄流决，云如黑汁翻。
未言丰九扈，已觉饱千村。
在京思故园见乡人问
王绩（唐代）

旅泊多年岁，老去不知回。
忽逢门前客，道发故乡来。
敛眉俱握手，破涕共衔杯。
殷勤访朋旧，屈曲问童孩。
衰宗多弟侄，若个赏池台。
旧园今在否，新树也应栽。
柳行疏密布，茅斋宽窄裁。
经移何处竹，别种几株梅。
渠当无绝水，石计总生苔。
院果谁先熟，林花那后开。
羁心只欲问，为报不须猜。
行当驱下泽，去剪故园莱。
相疑
吴当（元代）

向国应无计，归田屡作期。江湖身病日，松柏岁寒时。

老鹤云千里，惊乌月一枝。人生各有志，物态莫相疑。
董宰见和用韵留别
刘子澄（宋代）

谩辱君相送，我行非壮图。客程来又去，人事久如初。

句淡僧能和，泉灵旱不枯。升高莫怨险，世路尔能锄。
吕子阳辞兰谷家园却就石泉精舍
叶适（宋代）

子阳意高希古人，文如行空无定云。
清明未容诗酒污，放旷自定渔樵亲。
故园好木日夜长，友逝兄沦不同赏。
改绿移红自若何，蹑磴扪萝心独往。
我昔迷津经上吕，斗出飞亭压行路。
石影参差研匣寒，花阴回薄书奁暮。
离家十里山转深，琅玕满地芝成林。
竹鸡睡去月当午，闲听孙登长啸音。
继闻改郡重作 其一
周瑛（明代）

青山城郭静，白日文书稀。百拜谢君恩，臣职此其宜。
杂曲歌辞。昔昔盐。蟠龙随镜隐
赵嘏（唐代）

鸾镜无由照，蛾眉岂忍看。不知愁发换，空见隐龙蟠。

那惬红颜改，偏伤白日残。今朝窥玉匣，双泪落阑干。
荔枝香近·七夕
吴文英（宋代）

睡轻时闻，晚鹊噪庭树。又说今夕天津，西畔重欢遇。蛛丝暗锁红楼，燕子穿帘处。天上、未比人间更情苦。
秋鬓改，妒月姊、长眉妩。过雨西风，数叶井梧愁舞。梦入蓝桥，几点疏星映朱户。泪湿沙边凝伫。
挽明威将军逊都台公
陶安（明代）

酒罢耆英社，官辞上将坛。庞眉年冉冉，幽宅夜漫漫。

芝砌生馀馥，兰亭蔼旧欢。伤情人不见，尘锁虎皮鞍。
五老亭
黄庭坚（宋代）

白发苍髯五老人，德虽不孤世无邻。
松风忘味同戴舜，梅雨蒙头非避秦。
筑亭风流二千石，此老入谒官不嗔。
一樽相对是宾友，学得养生通治民。
效崔国辅体四首
韩偓（唐代）

澹月照中庭，海棠花自落。独立俯闲阶，风动秋千索。

雨后碧苔院，霜来红叶楼。闲阶上斜日，鹦鹉伴人愁。

酒力滋睡眸，卤莽闻街鼓。欲明天更寒，东风打窗雨。

罗幕生春寒，绣窗愁未眠。南湖一夜雨，应湿采莲船。
徐思远赵大猷寄梅以诗谢之次韵·和大猷
王洋（宋代）

薄团红帐老生涯，只看新诗胜看花。
遥解知君得诗处，竹篱茅舍两三家。
与李南宫话旧
王祖昌（清代）

昔日游山兴有余，桃源共访列仙居。倚松李白愁偏起，看竹王猷乐未疏。

一别真成蝴蝶梦，三年不见鲤鱼书。今朝精舍还相晤，再往当乘月上初。
题何润夫养园圃用卷中祁文端旧韵
陈宝琛（清代）

园林安可常？适然成主宾。坐君绿阴中，疑与涧壑邻。

秋花断人肠，忍死经冬春。僧房歘觏止，乃为隔世人。

谂君亦避兵，徙宅城南新。顾念亭子上，槐龙谁与驯？

轩棂与墙藩，位置尽手亲。故知皆幻缘，有图存一尘。

邂逅吾且恋，矧君永昏晨。观颐重所养，大患正有身。

祁诗审晚年，味之如饮醇。咸同贞元际，缅想馀悲辛。

叙图将归君，展读还频频。
买花
王泽宏（清代）

卖花担上露才乾，野老移来满药阑。抛却故山花事盛，翻来燕市买花看。
赠陈士宁
张辂（清代）

横溪别业锦云乡，红白莲花薜荔墙。
百事不开心独静，孤云无着兴俱长。
佳人雪藕供微醉，童子分茶坐晚凉。
如此好怀谁解写，诗成还让孟襄阳。
满江红（春晚）
刘仙伦
（宋代）

着意留春，留不住、春归难恋。最苦是、梅天烟雨，麦秋庭院。嫩竹阴浓莺出谷，柔桑采尽蚕成茧。奈沉腰、宽尽有谁知，难消遣。

幽阁恨，双眉敛。香笺寄，飞鸿远。向风帘羞见，一双归燕。翠被闲将情做梦，青楼赚得恩成怨。对尊前、莫惜唤琼姬，持杯劝。
和金沙蒋文海韵
仇远（元代）

我闻茅峰下，曾有卧龙人。
风云未承运，渊潜聊自珍。
世无卞和氏，谁辨玉与珉。
缁尘化衣裳，我独洁其身。
揽镜忽自笑，奈此白发新。
汥江八景 其五 球浦烟帆
林弼（明代）

珠渚烟晴晚照红，布帆八尺饱西风。今宵系缆知何处，两岸芦花月色同。
过丰润伯曹公留饮
程敏政（明代）

何处西城远市哗，南薰亭榭五侯家。主人赌令频输酒，侍史敲侯旋瀹茶。

清暑最怜风外竹，慰人犹得雨前花。蹇予旧契非生客，一任山头白日斜。
七月流火
凌云翰（元代）

人间逄七月，大火向西流。民事终嫌晚，天时始应秋。

三星低北终，万象拱南州。箕尾同成纬，珠玑异缀旒。

金波分穆穆，银汉与悠悠。类烛辉瑶席，疑萤度玉楼。

色连朱阁迥，光动翠帘幽。栗烈将催候，晶荧故眩眸。

气随霜露变，事逐岁年遒。布帛堪为褐，狐狸可制裘。

先时还有备，卒岁每无忧。偶读豳风作，端为大业谋。

愿陈忠厚意，万一贲皇猷。
偈颂七十二首
释祖钦（宋代）

吃饭著衣，事事成现。
俯仰折旋，一见便见。
赠庐山老居讷
王令（宋代）

讷公匡庐老，诗句整以雅。标韵乐天淳，不肯外礼假。

所居远城市，绝俗就闲暇。岗崖道路恶，亦为佳客下。

余虽昔所闻，相见今乃乍。爱其语言好，超绝忽世跨。

马舁就其居，灯火共清夜。惜不见其壮，已老吁可讶。

高才可施用，售世嗟无价。临别更何论，共是忘言者。
夜泊玉湖口
刘弇（宋代）

流溪一泻惊磨垢，夜系蒙冲玉湖口。青灯明外稍知村，白鸟飞边初辨斗。

风死波闲坐来久，短发欲搔慵著手。一泓清泪堕吴云，横管叫秋龙子瘦。
乙酉六月二十一日予应辟许昌京师内外之亲则
梅尧臣（宋代）

性僻交游寡，所从天下才。
今朝谁出祖，亲戚持樽罍。
晚节相知人，唯有胥宋裴。
所欠谢夫子，归穰尚未回。
岸傍逢名园，系舟共徘徊。
嘉莲如笑迎，照水呈丹顋。
南庭莆萄架，万乳累将磓。
群卉竞琐细，紫红相低偎。
寻常固邂逅，孰辨落与开。
酒阑各分散，白日将西颓。
城偶遂有隔，北首望吹台。
万年春·梦到华胥
姬翼（元代）

梦到华胥，半天宫阙尘凡表。异香缥缈。曳缕云霞绕。浩浩灵空，不夜神光皎。谁人晓。与君知道。永劫春难老。
和同行潘生悒悒悠悠二首之一
贺铸（宋代）

悒悒复悒悒，秋眠成梦泣。
薄暮落花天，高楼面风立。
送江山人游岱岳
黎民表（明代）

暂拂缁尘去，将扳岳顶行。布裘经雪绽，藜杖入山轻。

奇字扪萝识，新诗望日成。路人惊骨异，疑是羡门生。
即席分韵送李才元学士守临邛
苏颂（宋代）

君登石渠阁，荏苒十过春。
编摩业即卒，出入命已频。
人情叹荣业，雅意犹逡巡。
襟怀恬而旷，鬓发黳如新。
躬随省中籍，念切堂上亲。
前时动乡思，归梦趋梁岷。
乞符去故里，拜疏伏紫宸。
恩颁尺一诏，宠驾双朱轮。
朝为浮瀛侣，暮作临邛宾。
谁言蜀道远，自喜家山邻。
岁晏风惨惨，行役心欣欣。
怊怅同舍友，仳离照心人。
杯行莫辞满，分携只明晨。
和太白感秋诗韵
易祓（宋代）

我无适俗韵，滥剖江成竹。
惟有南山云，对这若要掬。
秋堂风露南，岂不念羁独。
行年四十九，亦复此栖宿。
二子亦有契，兹期定前卜。
泛观穹壤间，物剥继以复。
消息固常然，天地非反覆。
姑置勿复言，新篘已南熟。
偈颂一百零二首
释绍昙（宋代）

大解脱门，无入作处。
制断玄关，头头活路。
信脚何妨行数步。
挽彭制机
方岳（宋代）

山中亦云乐，蔬甲手耘芟。
面熟鸟窥户，眼生云穴岩。
树蟠根可坐，路碍石休劖。
每笑陶弘景，犹将隐结衔。